14-jarige ‘bylmoordenaar’ vir evaluasie gestuurArgieffoto Die 14-jarige tienerseun wat daarvan verdink word dat hy drie van sy familielede met ŉ byl doodgekap het, en sy ouma ernstig beseer het, is Woensdag deur die Benoni-landdroshof vir sielkundige evaluasie gestuur. “Die seun is vir psigiatriese evaluasie gestuur om sy geestelike toestand te toets en om te sien of hy geskik is om verhoor te word,” het Medupe Simasiku, woordvoerder van die Nasionale Vervolgingsgesag, gesê. “Die evaluasie neem gewoonlik 30 dae, so ons sal dan weet wanneer hy weer in die hof moet verskyn.” Die saak is tot 12 Julie uitgestel. Volgens Simasiku word die tiener in ŉ plek van veiligheid aangehou totdat hy vir die evaluasie gestuur gaan word. Maroela Media het vroeër berig die tiener van die Oos-Rand is in hegtenis geneem nadat hy na bewering op 24 Mei in Etwatwa naby Daveyton sy 42-jarige ma, sewejarige broer en drie maande oue babasussie met ŉ byl doodgekap het. Sy 58-jarige ouma is ook aangeval, maar het die aanval oorleef. Twee van sy sussies, onderskeidelik agt en nege jaar oud, het ontsnap en by die bure om hulp gaan aanklop. Die tiener het gevlug, maar is later aangekeer en van moord aangekla. Die polisie het op 28 Mei die vermeende moordwapen in ŉ veld naby ŉ informele nedersetting opgespoor. Lees ook: Ouma oorleef bylaanval Burgemeester geskok oor bylmoorde 14-jarige vas ná bylmoorde